
Rájuk szabva

Kulcsszavak: textil;neurodivergens;fesztivál;érzékelés;installáció
Neurodivergens emberek térigényei, belsőépítészeti preferenciái és érzékelései specifikusan textilek terén
fonal, szövés, textil.
tapintás, látás, hallás.
A neurodivergens embereknek, azaz átlagostól eltérő idegrendszeri beállítottsággal rendelkezőeknek (például autizmussal, epilepsziával, adhd-val… együtt élők) gyakran akadhatnak problémáik a mindennapi érzékelés kapcsán. Az egyik legalapvetőbb anyagunkkal a textillel ők is rengetegszer találkoznak, melynek különböző formái gyakran okoznak diszkomfort-érzetet nekik, így nehezítve életüket.
Körülvesznek minket különböző szövetek és velük élünk együtt.
Ismerjük tapintását, megszoktuk kinézetét.
De mi van akkor, ha nem bírjuk elviselni?
Ha mindenhol csak ez van és folyton alkalmazkodni kell?
Elegünk van!
Legyen valami végre értünk, nekünk.
Hogy végre ne alkalmazkodjunk, hanem otthon legyünk.
A világ minden tájáról érkeznek emberek a Sziget fesztiválra, ami már több mint 30 éve jutatja el a szabadságot és a kikapcsolódást az odalátogatóknak. Véleményem szerint mindenki megérdemli ezeket az élményeket éppen ezért, specifikusan fesztiválhelyzetben szeretnék tervezni egy olyan teret, ami biztonságérzetet jelent a legtöbb spektrumzavarral küzdőnek. Így megalkotva a helyet, ahol a rengeteg impulzus, szokatlan szituáció mellett van lehetőségük a fellélegezésre, nem kell alkalmazkodniuk, hanem az ő igényeiket szem előtt tartva születik valami. Továbbá a mindennapi fesztiválozó figyelmét is felkeltheti egy ilyen alkotás, ezáltal növelve szolidaritását neurodivergens társai felé.
A nem neurotipikus emberek hogyan érzékelik a különböző textileket? Mik az anyag preferenciáik? Ők eltudnak menni egy fesztiválra, ha igen, milyen problémákba ütköznek ott? Hogyan lehetne megteremteni a számukra kedvező teret? Hogyan jut be a fény? Vannak-e hangok? Milyen az anyagok tapintása és kinézete? Egy személyes terek, vagy közösségi tér?
Kutatásomban ezekre a kérdésekre is keresem a választ, így az anyagok tanulmányozása és kiválogatása révén kedvezőbbé szeretném tenni számukra különböző belsőépítészeti szituációkat és megteremteni nekik az alapvető emberi igényeket képző kényelem érzetet, illetve megadni a lehetőséget, hogy megismerhessék a Sziget fesztivál által nyújtott élményeket rájuk szabott környezetben.



